ไตรมาส2เป้า850จุดเงินนอกจ่อ3หมื่นล้าน
หุ้นไทยวิ่งนำขบวนเอเชีย ไตรมาสแรกแจกกำไร 7.2% รั้งอันดับ 2 รองอินโดนีเซีย ไตรมาส 2 ต่างชาติจ่อเข้าอีก 3 หมื่นล้าน ดันดัชนี 850 จุด
1 เม.ย. 2553

หุ้นไทยวิ่งนำขบวนเอเชีย ไตรมาสแรกแจกกำไร 7.2% รั้งอันดับ 2 รองอินโดนีเซีย ไตรมาส 2 ต่างชาติจ่อเข้าอีก 3 หมื่นล้าน ดันดัชนี 850 จุด
นายพิชัย เลิศสุพงศ์กิจ ผู้อำนวยการอาวุโสฝ่ายการตลาด บล.ธนชาต เปิดเผยว่า ในไตรมาสแรกปีนี้ดัชนีหุ้นตลาดไทยเพิ่มขึ้น 53.44 จุด คิดเป็น 7.2% ปิดที่ระดับ 787.98 จุด ถือว่าโดดเด่นมากในภูมิภาคเอเชียเพราะดัชนีมีอัตราการเติบโตสูงเป็นอันดับ 2 เป็นรองแค่ตลาดหุ้นอินโดนีเซียที่ดัชนีพุ่งขึ้น 9.6% และอันดับ 3 คือตลาดหุ้นญี่ปุ่นที่เพิ่มขึ้น 5.2%
สำหรับแนวโน้มในไตรมาส 2 นายพิชัย กล่าวว่า ดัชนีน่าจะยังคงเป็นขาขึ้นต่อเนื่อง และมีโอกาสที่จะพุ่งขึ้นแตะระดับ 820 จุด 840 จุด และ 850 จุด ตามลำดับ
ทั้งนี้ ตลาดหุ้นได้รับปัจจัยบวกจากตัวเลขเศรษฐกิจของไทยดีขึ้นมาก และหากตัวเลขผลกำไรของบริษัทจดทะเบียน (บจ.) ไตรมาสแรกออกมาก็จะเห็นการทยอยปรับเพิ่มประมาณการกำไรตามมา ทำให้มีแรงซื้อหุ้นเข้ามาหากการเมืองไม่รุนแรงและการฟื้นตัวของเศรษฐกิจโลกเป็นไปอย่างแข็งแกร่ง
ขณะที่อัตราดอกเบี้ยของสหรัฐและยุโรปที่ยังคงอยู่ในระดับต่ำก็จะสนับสนุนให้เกิดการกู้เงินเพื่อนำมาลงทุนในตลาดหุ้นต่อไป
“ดัชนีที่เหมาะสมกับปัจจัยพื้นฐานน่าจะอยู่ที่ 850 จุด แต่ระหว่างทางอาจมีแรงขายทำกำไรออกมาบ้าง” นายพิชัย กล่าว
นายธนัทเทพ จันทรกานต์ ผู้ช่วยกรรมการผู้อำนวยการ สายงานวิจัย บล. บัวหลวง กล่าวว่า ในระยะสั้นดัชนียังมีโอกาสปรับตัวขึ้นได้อีก 5% หรือประมาณ 40-50 จุด ซึ่งบริษัทตั้งเป้าหมายไว้ที่ 830-840 จุด เพราะมีเงินต่างประเทศรอเข้ามาซื้ออีก 3 หมื่นล้านบาท 
อย่างไรก็ตาม เงินต่างชาติที่เข้ามาตั้งแต่เดือน ก.พ. ที่ผ่านมา มีผลตอบแทนกำไรจากการลงทุนแล้ว 17-18% คาดว่าถึงรอบขายทำกำไรเมื่อได้รับผลตอบแทนประมาณ 20-25%นอกจากนี้ หุ้นไทยยังถูก โดยมีอัตราส่วนราคาต่อกำไร (พี/อี) น้อยกว่าพี/อีเฉลี่ยของภูมิภาค 24% ผลตอบแทนปันผลประมาณ 4.3% รวมทั้งกำไรของ บจ. ปีนี้คาดเติบโต 17% 
“กำไรของ บจ. มีโอกาสสูงกว่า 20% หากปัญหามาบตาพุดจบลง ทำให้ผลงานของกลุ่ม ปตท. (PTT) คิดเป็น 40% ของทั้งตลาดดีขึ้นกว่าที่คาด”